ถนนประดิษฐ์มนูธรรม - วิกิพีเดีย

# ถนนประดิษฐ์มนูธรรม

### จากวิกิพีเดีย สารานุกรมเสรี

ถนนประดิษฐ์มนูธรรม (Thanon Pradit Manutham) คือถนนสายเอกมัย-รามอินทรา เลียบทางด่วนฉลองรัช (ทางด่วนสายรามอินทรา-อาจณรงค์ หรือ ทางด่วนหมายเลข 3) ซึ่งเป็นถนนสายหลักสายหนึ่งที่เชื่อมระหว่างในเมืองกับชานเมืองด้านตะวันออกเฉียงเหนือของกรุงเทพมหานคร. ชื่อถนน "ประดิษฐ์มนูธรรม" ตั้งตามราชทินนามของ "หลวงประดิษฐ์มนูธรรม" (Luang Pradist Manudharm) หรือ นายปรีดี พนมยงค์ รัฐบุรุษอาวุโส, ผู้สำเร็จราชการแทนพระองค์ในรัชกาลที่ 8, นายกรัฐมนตรีคนที่ 7, หัวหน้าขบวนการเสรีไทย, และผู้นำพลเรือนในคณะราษฎร เพื่อสดุดีเกียรติคุณของท่านในฐานะบุคคลสำคัญของชาติและในวาระที่องค์การศึกษา วิทยาศาสตร์ และวัฒนธรรมแห่งสหประชาชาติ หรือ ยูเนสโก (UNESCO) ประกาศให้ท่านเป็นบุคคลสำคัญของโลกในปี พ.ศ.2543 ซึ่งเป็นปีครบรอบ 100 ปี ชาตกาลของท่าน. กรุงเทพมหานคร (กทม.) เป็นผู้จัดสร้างและดูแลรักษาถนนสายนี้.

ถนนประดิษฐ์มนูธรรมมีความยาว 12 กม. เริ่มต้นจากปลายซอยเอกมัย (ซอยสุขุมวิท 63) มุ่งเหนือค่อนตะวันออกเฉียงเหนือ ตัดผ่านถนนพระราม ๙, ถนนประชาอุทิศ (ณ สี่แยกประชาธรรม), ถนนลาดพร้าว, และถนนเกษตร-นวมินทร์ ไปสิ้นสุดเส้นทางที่ถนนรามอินทรา บริเวณ กม.5.5 ปากซอยวัชรพล. ถนนมีความกว้าง 6 เลน (ไป 3 เลน มา 3 เลน) มีเกาะกลางถนน โดยมีทางด่วนยกระดับอยู่บนเกาะกลางถนนช่วง ตั้งแต่รามอินทราถึงพระราม ๙ กล่าวได้ว่าถนนสายนี้ขนานขนาบทางด่วน ชาวบ้านจึงมักเรียกว่า "ถนนเลียบทางด่วนรามอินทรา". มีสะพานลอยรถข้ามทางแยกบริเวณจุดตัดถนนลาดพร้าวและถนนเกษตร-นวมินทร์ด้วย.

ถนนสายนี้ยังมีทางจักรยานขนานไปกับทางเท้าริมถนน เป็นตัวอย่างที่ดีของการออกแบบถนนสายใหม่ๆในกรุงเทพและเมืองต่างๆ. สองข้างทางปลูกต้นไม้หลายชนิดให้ความสวยงามร่มรื่นเช่นต้นปาล์มน้ำมันที่ปลูกเป็นทิวแถวเรียงรายไปตามทางเท้าริมถนน ถัดจากแถวต้นปาล์มก็จะมีแนวต้นประดู่อยู่ริมทางจักรยานอีกด้วย. ปัจจุบันมีร้านอาหารแบบสวนอาหารตั้งอยู่เรียงรายตลอดแนวถนน โดยเฉพาะบริเวณใกล้จุดตัดถนนเกษตร-นวมินทร์ซึ่งมีบรรยากาศแบบชายทุ่งชานเมือง. นอกจากนี้ยังมีโครงการพัฒนาหมู่บ้านจัดสรรราคาสูงหลายโครงการบนถนนเส้นนี้บนพื้นที่ซึ่งเดิมเป็นพื้นที่ตาบอด แต่ปัจจุบันกลายเป็นทำเลทองที่ไม่ไกลจากใจกลางเมือง.

## [แก้] แหล่งข้อมูลอื่น

- รายชื่อต้นไม้ที่ปลูกริมถนนประดิษฐ์มนูธรรม

| ถนนประดิษฐ์มนูธรรม เป็นบทความเกี่ยวกับ อาคาร ถนน หรือ สถานที่สำคัญ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ ถนนประดิษฐ์มนูธรรม ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%96/%E0%B8%99/%E0%B8%99/%E0%B8%96%E0%B8%99%E0%B8%99%E0%B8%9B%E0%B8%A3%E0%B8%B0%E0%B8%94%E0%B8%B4%E0%B8%A9%E0%B8%90%E0%B9%8C%E0%B8%A1%E0%B8%99%E0%B8%B9%E0%B8%98%E0%B8%A3%E0%B8%A3%E0%B8%A1.html".

หมวดหมู่: ถนนในกรุงเทพมหานคร | บทความเกี่ยวกับ สถานที่ ที่ยังไม่สมบูรณ์

##### Views

- บทความ
- อภิปราย
- รุ่นปัจจุบัน

##### ค้นหา